[แนะนำร้าน และที่มา] 
ร้าน ข้าวนึ่ง-ไก่ทอดเที่ยงคืน เป็นหนึ่งในร้านอาหารยามดึกที่มีชื่อเสียงโด่งดัง อยู่คู่ชาวเชียงใหม่มานานกว่า 30 ปี เป็นที่รู้จักของคนเชียงใหม่และนักท่องเที่ยวหลายท่าน ร้านนี้ถูกกล่าวขานมากมายหลายครั้งว่าเป็นร้านอาหารที่หากใครมาเที่ยวที่เชียงใหม่แล้ว ต้องแวะไปสัมผัส พร้อมทั้งเช็คอินอวดเพื่อนฝูงผ่านทาง Social Network กันสักหน่อย อีกทั้งยังมีรีวิวร้านนี้ตามหน้าเว็ปไซด์ต่างๆว่าอร่อยเด็ดดวงกับรสชาติของอาหารต่างๆมากมาย โดยเฉพาะไก่ทอดที่ทอดกันสดใหม่ ร้อนๆ กรอบนอกนุ่มใน กลิ่นหอมชวนน้ำลายสอเลยทีเดียว จนทำให้มีลูกค้ามากหน้าหลายตาไปเข้าแถวต่อคิวมุงกันเต็มหน้าร้าน และออกข่าวทางโทรทัศน์มาแล้ว ทำให้ตอนนี้ทางร้านได้ขยับขยายสาขาเพิ่มมากขึ้นจนเป็น 4 สาขา โดยแต่ละสาขาก็มีวันเวลาเปิดปิดที่แตกต่างกันไป เพื่อตอบสนองความต้องการของลูกค้าที่เพิ่มมากขึ้นเรื่อยๆกระจายไปตามพื้นที่ต่างๆของเชียงใหม่ ให้ได้ไปสัมผัสรสชาติของข้าวนึ่ง-ไก่ทอดและอาหารอื่นๆกันอย่างทั่วถึง มาวันนี้ผมขอไปสัมผัสรสชาติและรีวิวร้านที่เป็นสาขาแรกสาขาต้นฉบับกับสาขานี้ที่ถนนกำแพงดินครับ ดังนั้นเรามาทำความรู้จักกับร้านนี้เพิ่มมากขึ้นกันเลย

[ที่ตั้ง การเดินทาง และข้อมูลทั่วไปของร้าน] 
ร้าน ข้าวนึ่ง-ไก่ทอดเที่ยงคืน สาขานี้เป็นสาขาแรกสาขาต้นฉบับ ซึ่งตั้งอยู่บนถนนกำแพงดิน แถวๆไนท์บาร์ซ่า-ช้างคลานนี่เอง เอาง่ายๆถือหากเดินทางมาจากคูเมืองเชียงใหม่ ให้ใช้ถนนศรีดอนไชยขับตรงมาทางร้านหนังสือสุริวงศ์บุ๊คเซนเตอร์ ผ่านโรงแรมแม่ปิง ก็จะเจอสี่แยกก่อนที่จะถึงพันธุ์ทิพย์พลาซ่า ก็ให้เลี้ยวขวาแล้วตรงไปประมาณ 200 เมตร ก็จะเห็นร้านนี้อยู่ทางซ้ายมือ ซึ่งจะเป็นร้านที่มีรถจอดบริเวณหน้าร้านทั้งสองฝั่งถนนจำนวนมากและมีคนรอเข้าแถวต่อคิวกันแน่นหน้าร้าน สังเกตเห็นได้อย่างชัดเจนหาไม่ยากเลย แต่ถ้าหากหาร้านนี้ไม่เจอก็สามารถสอบถามเส้นทางหรือสำรองโต๊ะที่นั่งได้ที่เบอร์ 053-206-229 หรือ 089-433-0813 ก็ได้ครับ 
ร้านนี้เปิดบริการทุกวันในช่วงดึก โดยเปิดตั้งแต่เวลา 22:00 - 05:00 น. ยกเว้นทุกวันอาทิตย์จะปิดให้บริการครับ 
ส่วนที่จอดรถนั้นสามารถจอดริมถนนข้างทางทั้งสองฝั่งถนนบริเวณหน้าร้านได้เลยครับ ซึ่งอาจจะหาที่จอดค่อนข้างยากสักหน่อยเพราะรถของลูกค้าท่านอื่นจะเยอะมากๆ

[บรรยากาศภายในร้าน และการบริการ] 
บรรยากาศภายในร้านนี้นั้นจะเป็นร้านข้างทางที่ดูธรรมดาๆแบบชาวบ้าน เป็นลักษณะที่ดัดแปลงพื้นที่ลานหน้าบ้านมาเป็นร้าน แต่มีผู้คนลูกค้ามากหน้าหลายตาเข้าแถวต่อคิวกันแน่นหน้าร้าน บริเวณหน้าร้านฝั่งขวามือจะเป็นเคาว์เตอร์จำหน่ายอาหาร มีรายการอาหารต่างๆวางเต็มโต๊ะ มีเขียงอันใหญ่ไว้สับแบ่งเมนูต่างๆ มีกระทะที่ใช้ทอดหลายกระทะตั้งอยู่ข้างๆ ซึ่งแต่ละกระทะก็กำลังทอดเมนูต่างๆอย่างต่อเนื่องไม่ขาดสาย คนที่จะซื้อกลับก็จะเข้าแถวต่อคิวกันด้านหน้าเคาว์เตอร์ ส่วนคนที่ต้องการทานที่ร้านก็มีโต๊ะที่นั่งไว้ให้บริการเช่นกัน ซึ่งภายในร้านมีโต๊ะที่นั่งราวๆ 20 โต๊ะน่าจะได้ หากมาเร็วหน่อยก็สามารถเข้าไปนั่งแล้วสั่งรายการเมนูต่างๆ โดยเขียนจำนวนที่ต้องการลงในใบกระดาษรายการเมนูที่วางอยู่บนโต๊ะได้เลยแล้วยื่นให้พนักงาน แต่ถ้ามาช้าโต๊ะก็อาจจะเต็มก็ต้องเข้าแถมรอต่อคิวกันตามระเบียบ และได้กลิ่นอาหารที่กำลังทอดกันสดๆใหม่ๆยั่วยวนชวนน้ำลายสอกันเลยทีเดียวครับ
ทางด้านการบริการของร้านนี้นั้นก็ว่าพอใช้ รับออร์เดอร์และเสิร์ฟอาหารค่อนข้างเร็วพอสมควร แต่ไม่ค่อยบริการอย่างเป็นกันเองมากเท่าที่ควรนัก อาจเป็นเพราะมีลูกค้าที่เยอะก็เป็นไปได้ครับ

[รายการเมนูต่างๆของร้าน และรายการเมนูที่สั่ง] 
มาถึงรายการเมนูต่างๆของร้านนี้กันบ้าง ส่วนใหญ่แล้วรายการเมนูต่างๆของร้านนี้จะเป็นเมนูทอดซะเป็นส่วนใหญ่ และมีให้เลือกไม่มากนัก ซึ่งมีดังต่อไปนี้ คือ หมูสามชั้นทอด ไก่ทอด ไส้อ่อนทอด ซี่โครงหมูทอด เนื้อแดดเดียวทอด ปลาทูทอด ไส้อั่ว ตับหมู ไข่ต้ม ข้าวเหนียว น้ำพริกหนุ่มและผัก น้ำพริกตาแดงและผัก ซึ่งเราสามารถเลือกได้ทั้งแบบจานเล็กและจานใหญ่ ซึ่งวันนั้นที่ผมไปใช้บริการที่ร้านนี้ได้สั่งรายการเมนูต่างๆมาลิ้มลองรสชาติดังนี้
1. ไก่ทอด (เล็ก 50-55 บาท ใหญ่ 100-110 บาท) ไก่ทอดของร้านนี้เค้าจะใช้ส่วนที่เป็นสะโพกติดน่องไก่มาทำ คลุกเคล้าด้วยเครื่องปรุงและหมักจนได้ที่ จานนั้นไปทอดจนสุกให้ได้สีออกแดงๆน้ำตาลๆสักหน่อย เสิร์ฟร้อนๆพร้อมกับสับเป็นชิ้นๆทำให้ทานได้ง่ายและสะดวก ส่วนรสชาตินั้นก็โอเคอร่อยเลยทีเดียว ไม่จืดและไม่เค็มกำลังดี เนื้อไก่ด้านนอกอาจจะออกแห้งๆไปสักหน่อย แต่ด้านในนุ่มใช้ได้เลย
2. หมูสามชั้นทอด (เล็ก 50 บาท ใหญ่ 100 บาท) หมูสามชั้นทอดของร้านนี้ค่อนข้างโอเคเลย สับมาเป็นชิ้นๆพร้อมทาน ตัวหมูสามชั้นหนังกรอบมีมันไม่ค่อยมากประกอบกับมีเนื้อหมูโอเคเลย รสชาติคล้ายกับไก่ทอด นั่นคือ ไม่จืดและไม่เค็มกำลังดี
3. ไส้อ่อนทอด (เล็ก 25 บาท ใหญ่ 50 บาท) ไส้อ่อนทอดของร้านนี้ถือว่าเป็นเมนูโปรดของผมเลยครับ เพราะอร่อยมากจริงๆ มาทานที่ร้านนี้ครั้งใดก็สั่งทุกครั้งไม่เคยลืม ซึ่งไส้อ่อนที่ใช้ของร้านนี้เป็นไส้ทอดที่คัดมาอย่างดีมีเนื้อที่เป็นสีขาวๆด้านใน ทอดได้กรอบเหมาะ พร้อมกับหั่นมาเป็นชิ้นพร้อมทาน รสชาตินั้นก็อร่อยสุดๆและไม่มีกลิ่นเหม็นคาวเลย 
4. ไข่ต้ม (ฟองละ 8 บาท) เป็นไข่เป็ดที่ต้มได้กำลังดีจนเป็นไข่ต้มแบบยางมะตูม ฟองใหญ่ไข่แดงเยอะ เวลาทานมีน้ำปลาวางอยู่บนแต่ละโต๊ะ ซึ่งเราสามารถเยาะได้เลยตามความชอบที่เราต้องการ
5. น้ำพริกหนุ่มและผัก (เล็ก 15 บาท ใหญ่ 25 บาท) น้ำพริกหนุ่มของร้านนี้สีเขียวคล้ำๆน่าทานเลยทีเดียว ทำกันสดๆหน้าร้านทุกวัน รสชาติไม่เผ็ด ค่อนข้างเค็มไปสักหน่อย ทานเคียงคู่กับผักกาดดองและผักกะหล่ำต้ม
6. น้ำพริกตาแดงและผัก (เล็ก 15 บาท ใหญ่ 20 บาท)  น้ำพริกตาแดงของร้านนี้มีสีแดงคล้ำ รสชาติออกเผ็ดนิดๆ ทานเคียงคู่กับผักกาดดองและผักกะหล่ำต้มเช่นกัน
7. ข้าวเหนียว (เล็ก 10 บาท ใหญ่ 20 บาท) เมล็ดข้าวสวยงาม ร้อนๆนุ่มๆใช้ได้เลย

[สรุปภาพรวมของร้าน] 
โดยภายรวมของร้านนี้นั้นถือว่าสามารถประทังความหิวของลูกค้าหลายท่านได้อย่างเอร็ดอร่อยเลยจริงๆ โดยเฉพาะเมนูไก่ทอด ซึ่งถือว่าเป็นเมนูยอดฮิตที่สั่งกันเกือบทุกโต๊ะ เสิร์ฟร้อนเสิร์ฟเร็วทันใจในเวลาไม่กี่นาที แต่ถ้ายิ่งดึกยิ่งมีลูกค้ายิ่งเยอะเพิ่มมากขึ้นเรื่อยๆ แนะนำว่าให้ไปเร็วๆตั้งแต่ร้านเปิดเลยยิ่งดี เพราะจะได้ไม่ต้องเข้าแถวต่อคิวกันเลย ดังนั้นหากใครที่มักหิวตอนกลางคืนบ่อยๆ หรือต้องการซื้ออะไรติดไม้ติดมือก่อนกลับเข้าบ้าน แนะนำร้านนี้เลยครับ เพราะจะได้พบกับข้าวเหนียวที่กำลังนึ่งใหม่ๆร้อนๆ ทานกับเมนูทอดต่างๆและน้ำพริกชาวเหนือรสชาติเอร็ดอร่อยอย่างแน่นอน กับร้านนี้ร้านเด็ดร้านดังร้านโดนของเชียงใหม่ที่เปิดมานานกว่า 30 ปีเลยทีเดียวครับ

[การประเมินคะแนนในแต่ละด้าน] 
การเดินทางและที่จอดรถ : 4/5 
บรรยากาศภายในร้านและการบริการ : 2.5/5 
ความสะอาดและคุณภาพ : 3.5/5 
ความอร่อยและน่าทาน : 4/5 
ราคาและความคุ้มค่า : 4/5 
ภาพรวม : 3.6/5